ET Euroopa Liidu Teataja C 379/4

KOMISJONI ARVAMUS,

7. november 2017,

Ühendkuningriigis Cumbria krahvkonnas Workingtonis asuva vanametalli ringlussevõtu käitises Cyclife UK Ltd tekkivate radioaktiivsete jäätmete lõppladustamise muudetud kava kohta

(Ainult ingliskeelne tekst on autentne)

(2017/C 379/03)

Alljärgnev hindamine toimub Euratomi asutamislepingu alusel, ilma et see piiraks muid Euroopa Liidu toimimise lepingu alusel tehtavaid täiendavaid hindamisi ning viimati nimetatud lepingust ja teisestest õigusaktidest tulenevaid kohustusi (1).

Ühendkuningriigi valitsus esitas 30. mail 2017 Euroopa Komisjonile vastavalt Euratomi asutamislepingu artiklile 37 üldandmed Ühendkuningriigis Cumbria krahvkonnas Workingtonis asuva vanametalli ringlussevõtu käitises Cyclife UK Ltd tekkivate radioaktiivsete jäätmete lõppladustamise kava kohta (2).

Kõnealuste andmete põhjal ja pärast konsulteerimist eksperdirühmaga koostas komisjon järgmise arvamuse.

1. Kaugus käitise asukohast kuni lähima liikmesriigi, käesoleval juhul Iirimaa piirini on 180 km.

2. Kavandatud muudatuses käsitletakse vedelate radioaktiivsete heidete lubatud heite piirnormi suurendamist.

3. Võttes arvesse põhilisi ohutusnorme käsitlevates uutes direktiivides (3) sätestatud doosi piirmäärasid ei ole tavapärases olukorras tõenäoline, et kavandatud muudatusest võiks tuleneda oht teise liikmesriigi elanikele sellisel määral, mis võiks nende tervist mõjutada.

4. Radioaktiivsete heidete ootamatu keskkonda sattumise korral, mis võib juhtuda üldandmetes arvesse võetud tüüpi ja ulatusega õnnetuse tagajärjel, ei ole teise liikmesriigi elanike saadav doos tervise seisukohast märkimisväärne, võttes arvesse põhilisi ohutusnorme käsitlevates direktiivides sätestatud võrdlustasemeid.

Kokkuvõttes arvab komisjon, et Ühendkuningriigis Cumbria krahvkonnas Workingtonis asuvas vanametalli ringlussevõtu käitises Cyclife UK Ltd (endine Studsvik UK Ltd) mistahes kujul tekkivate radioaktiivsete jäätmete lõppladustamise muudetud kava rakendamine ei põhjusta tavapärases olukorras ega ka üldandmetes arvesse võetud tüüpi ja ulatusega õnnetuse korral tõenäoliselt sellist radioaktiivset saastet, mis oleks olulise tähtsusega tervise seisukohast ja teise liikmesriigi vee, pinnase ja õhu seisukohast, võttes arvesse põhilisi ohutusnorme käsitlevate direktiivide sätteid.

Brüssel, 7. november 2017 Komisjoni nimel komisjoni liige Miguel ARIAS CAÑETE

(1) Näiteks tuleks Euroopa Liidu toimimise lepingu alusel edaspidi hinnata keskkonnaaspekte. Komisjon sooviks juhtida tähelepanu järgmistele direktiividele: direktiiv 2011/92/EL teatavate riiklike ja eraprojektide keskkonnamõju hindamise kohta, mida on muudetud direktiiviga 2014/52/EL, direktiiv 2001/42/EÜ teatavate kavade ja programmide keskkonnamõju hindamise kohta ning direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta ja direktiiv 2000/60/EÜ, millega kehtestatakse ühenduse veepoliitika alane tegevusraamistik.

(2) Radioaktiivsete jäätmete lõppladustamine komisjoni 11. oktoobri 2010. aasta soovituse 2010/635/Euratom (Euratomi asutamislepingu artikli 37 kohaldamise kohta) punkti 1 tähenduses (ELT L 279, 23.10.2010, lk 36).

(3) Nõukogu 13. mai 1996. aasta direktiiv 96/29/Euratom, millega sätestatakse põhilised ohutusnormid töötajate ja muu elanikkonna tervise kaitsmiseks ioniseerivast kiirgusest tulenevate ohtude eest (EÜT L 159, 29.6.1996, lk 1), ning nõukogu 5. detsembri 2013. aasta direktiiv 2013/59/Euratom, millega kehtestatakse põhilised ohutusnormid kaitseks ioniseeriva kiirgusega kiiritamisest tulenevate ohtude eest ning millega tunnistatakse alates 6. veebruarist 2018 kehtetuks direktiivid 89/618/Euratom, 90/641/Euratom, 96/29/Euratom, 97/43/Euratom ning 2003/122/Euratom (ELT L 13, 17.1.2014, lk 1).